**Komunitárny program Kultúra 2007 - 2013 v prehľade**

Komunitárny program Kultúra 2007 – 2013 podporoval počas siedmich rokov medzinárodné umelecké projekty, analýzy o kultúre či oceňovanie výnimočných umelcov.

Nový komunitárny program Kreatívna Európa, ktorého cieľom bude poskytnúť pomerne slušný balík financií kultúrnym inštitúciám, spája od roku 2014 dva pôvodné programy Kultúra a MEDIA. Je teda určený všetkým organizáciám a spoločnostiam zaoberajúcimi sa kultúrnou produkciou od výstav, koncertov, tanečných predstavení až po filmy. Na svoje projekty si žiadatelia môžu podávať žiadosti priamo v Bruseli.

Poslednej výzvy v starom programe Kultúra sa zúčastnilo 6 projektov so slovenskými manažérmi. Ako jediná uspela Asociácia divadelná Nitra, ktorá zastrešuje projekt Paralelné životy. Podobne ako minulé roky, našlo sa ešte sedem inštitúcií, ktoré sa programu zúčastnia aspoň v podobe spoluorganizátorov projektov. Budú teda riešiť čiastkové úlohy s menším rozpočtom a podliehať vedeniu hlavných partnerov. Projekty so slovenskou účasťou sa týkajú dobrovoľníctva v oblasti pamiatkovej obnovy, hudby, divadla, výtvarného umenia, literatúry a aktivizmu. Venovať sa im bude v najbližších rokoch šesť subjektov: Ipeľ-Eko, s.r.o., Space (dva projekty), Arttoday, Združenie pre súčasnú operu, Project fórum, Kassákovo centrum intermediálnej kreativity, Festival Meteorit. Slovensko je na tom s úspešnosťou porovnateľne ako napríklad Estónsko, či Dánsko. Jeden projekt s hlavným organizátorom mali v poslednom roku tiež Poľsko a Česká republika.

Od roku 2007 sa medzinárodných projektov zúčastnilo 62 slovenských organizácií, ktoré pracovali na spolu na 89 projektoch v celkovej výške udelených grantov 29 mil. EUR. Presné vyčíslenie vplyvu, ktorý majú tieto projekty na slovenskú kultúru či ekonomiku je však komplikované. Európska Komisia nepodporuje priamo jednotlivcov, ale organizácie a ich kooperáciu a komunikáciu. Granty na kooperačné projekty sa delia medzi všetkých zúčastnených partnerov, takže presné údaje o sumách, ktoré „ostali“ na Slovensku nie sú dostupné. Významný prínos týchto aktivít nespočíva totiž iba vo finančnom rozmere. Dôležitým je zapájanie Slovenska do medzinárodného kultúrneho dialógu a naša propagácia na medzinárodnej scéne.

Nasledujúce organizácie získali podporu ako hlavný koordinátor projektu:

Asociácia Divadelná Nitra, Atrakt Art – Združenie pre aktuálne umenie a kultúru, Effeta - Stredisko Sv. Františka Saleského, Galéria SPACE, Kaligram s.r.o., Madách Posonium spol. s r.o., Nadácia Palisády – Védcölöp, Tatranská galéria v Poprade

Zoznam organizácií, ktoré participovali ako spoluorganizátori:

4 NET SK, A4 – Asociácia združení pre súčasnú kultúru, Archeologický ústav Slovenská akadémia vied Nitra, Ars Poetica, ARTTODAY, Asociácia Divadelná Nitra, Asociácia pre kultúru, vzdelávanie a komunikáciu, Asociácia súčasného tanca, Bona Fide oz., Centrum komunitného rozvoja Bratislava, Design Factory, Divadelný ústav, Divadlo z pasáže n.o., Fond ľudových tradícií, Galéria SPACE, GUnaGU, Hudobné centrum, Ipeľ-Eko spol. s r.o., Kassák Centre for Intermedia Creativity „K2IC”, Košice – Európske hlavné mesto kultúry 2013, Literárne informačne centrum, literarnyklub.sk o.z., Mesto Poprad, Meteorit Festival, Ministerstvo vnútra SR – Slovenský národný archív, Multiplace, Nadácia Centrum súčasného umenia, Nadácia Dobrá rómska víla Kesaj, Občianske združenie Červený nos – Clowndoctors, Elle Dance, Podzoborie n.o. Nitra, Pre súčasnú operu, Projekt Forum, Prvý levický umelecký spolok o.z, Reflectangulo 361°, Sláčikový orchester MUSICA IUVENALIS, Slovenská národná galéria, Slovenská spoločnosť prekladateľov umeleckej literatúry, Slovenská technická univerzita Bratislava, Slovenské národné divadlo, Slovenské technické múzeum v Košiciach, Space n.o., centrum pre analýzu sociálnej politiky, Spoločnosť Júliusa Kollera, Staré divadlo v Nitre, Štátne divadlo Košice, Štátny komorný orchester Žilina, Tatranská galéria Poprad, Teátro Neline, Archeologický ústav SAV, Pamiatkový úrad SR, Truc Sphérique, Univerzita Komenského Bratislava, Univerzitná knižnica v Bratislave, Verejný podstavec, Vysoká škola múzických umení Bratislava

Od 1. januára sa program Kultúra stal súčasťou programu Kreatívna Európa a v rozpočte na roky 2014-2020 je naň vyčlenených 31 % finančných prostriedkov, čo predstavuje 453,2 mil EUR

Do projektov európskej spolupráce sa naďalej musia zapojiť minimálne tri až šesť rôznych organizácií z rôznych krajín (podľa konkrétnych výziev). Cieľom je okrem medzinárodnej výmeny najmä podporovať umelcov v získavaní nových zručností, schopností a odborných znalostí, ktoré prispievajú k posilňovaniu odvetví kultúry vrátane podporovania prispôsobovania sa digitálnym technológiám, implementácie inovačných prístupov k práci s publikom a nových modelov podnikania.

Nový podprogram Kultúra prináša zvýhodnenie žiadateľov v znížení povinného spolufinancovania projektov z 50 na 40 percent. Základná podporná schéma sa sprehľadnila a zostali štyri kategórie:

1. Projekty európskej spolupráce

2. Literárny preklad

3. Európske siete

4. Európske platformy

Z celkového pohľadu vznikom Kreatívnej Európy nedošlo v podprograme Kultúra k dramatickým zmenám.

Kancelária Kultúrny kontaktný bod sa stala súčasťou kancelárie Creative Europe Desk, ale naša úloha ostáva rovnaká – poskytovať všetkým slovenským spoločnostiam technickú pomoc a poradenstvo pri podávaní žiadostí do Bruselu. Organizujeme špecifické semináre k implementácii podprogramu Kultúra, ale venujeme sa aj vzdelávaniu pracovníkov v kultúre v širšom kontexte.

Zuzana Duchová,

Creative Europe Desk Slovensko, podprogram Kultúra, august 2014